夏熱歎
作者：周紫芝
朝代：宋

paragraphs: 祝融當權不可奪，海水欲沸山欲裂。
黄頭父老見事多，謂有此身無此熱。
老人何得怨天公，山堂日日多南風。
烏紗欹帽剪雲葉，白鬢吹雪飛蓬鬆。
已挹蔗漿澆熱惱，更注井花回睡容。
人生如此亦不惡，飽食安坐初何功。
蒙塵况駐奉天輦，避暑望幸驪山宫。
蕃兵入漢作巢窟，戰騎横戈歲馳突。
旌旗耀日紅蔽天，鐵甲烘雲氣銷骨。
安得壯士如惡來，上訴帝閽關鑰開。
盡瀉天河作飛雨，四海八方無一埃。
秋禾不槁敵不來，我亦高枕喧春雷。